Ododo me 87: Latin Yecu i Ot pa Lubanga
NEN latin awobi ma tye ka lok ki ludito-ni. Gin aye lupwonye i ot pa Lubanga ma i Jerucalem. Dok awobi-ni aye Yecu. En dong odongo woko manok. Kombeddi dong en tye ki mwaka 12.
Lupwonye-ni guuro mada ni Yecu tye ki ngec madwong i kom Lubanga kacel ki jami ma kicoyo i Baibul. Ento pingoYucepu gin ki Maliam pe gitye kany? Gin gitye kwene? Kong wanenu.
Mwaka ducu Yucepu tero jo ode Jerucalem pi kwer mo ma pire tek ma kilwongo ni Kato. Bedo wot mabor adada me a ki Najaret me cito Jerucalem. Ngat mo pe ki motoka, kadi wa gaa bene pe. Gin onongo gipe ki jami magi i kare ca. Pol dano giwoto ki tyen, dok terogi cokcok nino adek me o Jerucalem.
Kombeddi jo ot pa Yucepu dong tye mapol. Pi meno tye omegi kacel ki lumegi Yecu mogo matino ma omyero kigwokgi. Dong, i mwaka-ni Yucepu gin ki Maliam gumako wot mabor-ri ki lutinogi me dok cen paco Najaret. Gin gitamo ni Yecu tye ka wot ki jo mukene. Ento i kare ma gugiko wot me nino meno, gin pe gumedo ki nongo Yecu. Guyenye i kin wadigi ki luremgi, ento en peke botgi! Pi meno gin gudok wa Jerucalem ka yenye kunnu.
Olo twal gunongo Yecu kany kacel ki lupwonye. En tye ka winyo lokgi kacel ki penyo peny. Dok dano ducu onongo giuro kit ma Yecu ryek kwede. Ento Maliam owaco ni: ‘Latin, pingo itimo man botwa? An wan ki woru wabedo ki par madit me temme me nongi.’
Yecu ogamo ni: ‘Pingo wubedo ka yenya? Onongo pe wungeyo ni omyero abed i ot pa Wora?’
Ada, Yecu maro bedo ka ma en twero ngeyo iye lok i kom Lubanga. Meno aye pe kit cwiny ma wan bene myero wabed kwede? Ki i pacone Najaret, Yecu cito i cokke me woro i cabit ducu. Pien en kare ducu keto cwinye, en ongeyo lok mapol ki i Baibul. Wabedu dong calo Yecu kun walubu lalen ma mege.
Luka 2:41-52; Matayo 13:53-56.
Peny
- Yecu tye ki mwaka adi i cal-li, dok en onongo tye kwene?
- Gin ango ma Yocepu ki luode onongo gitimo mwaka ducu?
- I nge nino acel me wotgi me dok paco, pingo Maliam gin ki Yocepu gudok cen i Jerucalem?
- Yocepu gin ki Maliam gunongo Yecu kwene, dok pingo dano ma tye kunnu gubedo ki ur mada?
- Gin ango ma Yecu owaco bot minne, Maliam?
- Watwero bedo calo Yecu nining ka watye ka nongo pwony i kom Lubanga?
Peny mukene
- Kwan Luka 2:41-52.
Kadi bed onongo Cik mito ni co keken aye myero gubed i yub me kwero nino ma bedo mwaka ki mwaka, lanen maber ango ma Yucepu gin ki Maliam gunyuto pi lunyodo ma i kare man? (Luka 2:41; Nwo. 16:16; 31:12; Car. 22:6)
Labol maber ango ma Yecu oweko pi lutino madok i kom bedo ki woro bot lunyodogi i kare man? (Luka 2:51; Nwo. 5:16; Car. 23:22; Kol. 3:20)
- Kwan Matayo 13:53-56.
Omegi Yecu angwen mene ma gilwongo nying-gi i Baibul, dok lacen gitiyo ki jo aryo i kin-gi i kacokke pa Lukricitayo nining? (Mat. 13:55; Tic 12:17; 15:6, 13; 21:18; Gal. 1:19; Yak. 1:1; Juda 1)
mri_Latn luo_Latn hat_Latn luo_Latn luo_Latn luo_Latn luo_Latn luo_Latn kin_Latn hat_Latn dik_Latn luo_Latn mri_Latn luo_Latn luo_Latn luo_Latn kin_Latn twi_Latn luo_Latn luo_Latn luo_Latn luo_Latn